AfriForum-vervolgingseenheid kyk na Ballito-voorvalDie pa hou sy seun vas nadat een van die beamptes die seun aan sy hand gevat en met hom begin wegstap het. Foto: Skermskoot uit die video. AfriForum se private vervolgingseenheid ondersoek tans die onlangse voorval waar ŉ pa en seun hardhandig deur beamptes hanteer word en die pa in hegtenis geneem is in Ballito, KwaZulu-Natal. ŉ Video wat wyd op sosiale media versprei word, wys hoe vredesbeamptes van die KwaDukuza-munisipaliteit by ŉ woonkompleks instap en hoe een van die beamptes ŉ seuntjie aan sy hand vat en met hom begin wegstap. Die seun se pa kom agterna gehardloop en probeer sy seun by die beamptes afvat. “Haal julle hande van hierdie kind af. Iemand bel die polisie,” skree die man wat die video neem. Die pa vat die kind by die beamptes af, waarna hy geboei word en die kind huilend weghardloop. Kallie Kriel, uitvoerende hoof van AfriForum, het gesê die burgerregte-organisasie se private vervolgingseenheid, onder leiding van adv. Gerrie Nel, ondersoek die “onbillike en arbitrêre optrede” deur die munisipale vredesbeamptes. “Dit is tans nog nie duidelik wat die bedoeling van die beamptes was nie en dit vorm deel van die ondersoek.” ŉ Ondersoek deur die munisipaliteit het die beamptes vrygespreek van enige verkeerde optrede. Kallie Kriel. Volgens Kriel is die private vervolgingseenheid tans in verbinding met verskeie lede van die publiek wat tydens hierdie voorval in hegtenis geneem is, asook met die prokureur van die persoon wat in die beeldmateriaal verskyn. “Die eenheid ondersoek ook ander soortgelyke gevalle van magsvergrype deur vredesbeamptes en wetstoepassers in die land. Die fokus is nie uitsluitlik op die vraag of die beamptes ingevolge die reg opgetree het nie, maar ook op die wyse waarop hulle lede van die publiek – wat soos almal vasgevang is in die abnormale omstandighede van die staat van inperking – behandel in die uitvoering van hulle pligte.” Kriel het gesê hierdie tipe magsvergrype deur regeringsamptenare wat veronderstel is om die publiek te beskerm, is onaanvaarbaar. “Wetstoepassers wat die regering se inperkingsregulasies (wat gewoonlik vaag en oop is vir interpretasie) moet afdwing, moet onthou dat hulle nié te doen het met geharde misdadigers wanneer dit kom by gewone lede van die publiek wat probeer sin maak van hierdie regulasies nie. “Ons kan eenvoudig nie toelaat dat ’n presedent geskep word waar brutaliteit, veral teen kinders, deur regeringsamptenare toelaatbaar is nie.” Die munisipaliteit het na afloop van sy ondersoek gesê dat 11 mense die betrokke dag in hegtenis geneem is omdat hulle die Rampbestuurwet oortree het deur op die strand te gaan stap. Volgens die munisipaliteit het sy beamptes egter korrek opgetree en die kinders ingevolge wetgewing hanteer.